VSC sklep PRp 554/2006
Datum: 2007-05-04T02:00:00.000+02:00
ecli: ECLI:SI:VSCE:2007:PRP.554.2006
sodisce: Višje sodišče v Celju
oddelek: Oddelek za prekrške
institut: dopustnost pritožbe - obročno plačilo globe
jedro: Proti sklepu o obročnem odplačevanju globe ni pritožbe.

 
zveza: ZP-1 člen 18,  18/2.

## Jedro

Proti sklepu o obročnem odplačevanju globe ni pritožbe.

## Izrek

Pritožba obd. E. S. se zavrže kot nedovoljena.

## Obrazložitev

Z izpodbijanim sklepom prvostopnega sodišča je bilo obd. E. S. dovoljeno obročno plačilo globe, ki mu je bila izrečena s sodbo o prekršku Okrajnega sodišča v Šmarju pri Jelšah z dne 13.12.2005. Enotno globo v znesku 60.000,00 SIT je prvostopno sodišče dovolilo plačati v treh zaporednih mesečnih obrokih po 20.000,00 SIT.

Proti temu sklepu je obdolženec vložil pritožbo in navajal, da globe ni zmožen poravnati. Predlagal je tudi obnovo postopka, o kateri je prvostopno sodišče odločilo s sklepom z dne 31.8.2006, ko je predlog obdolženca za obnovo postopka zavrglo kot nedovoljen.

Pritožba ni dovoljena.

Na podlagi II. odst. 18. čl. Zakona o prekrških-1 proti sklepu o obročnem odplačevanju globe ni pritožbe. Obdolženec je dne 23.3.2006 pri prvostopnem sodišču vložil prošnjo za obročno plačilo globe in predlagal, da mu sodišče omogoči plačilo globe v roku enega leta, prvostopno sodišče pa je z izpodbijanim sklepom obdolžencu globo razdelilo na tri zaporedne mesečne obroke in svojo odločitev tudi natančno in določno pojasnilo ter navedlo razloge zanjo. Ni mogoče sprejeti pritožbene navedbe, da obdolženec globe ni zmožen poravnati, saj v tem postopku ni pravnorelevantna. Ta okoliščina bo lahko prišla do izraza v postopku izvrševanja sodbe o prekršku. Glede na že prej omenjeno določilo ZP-1, da proti sklepu o obročnem odplačevanju ni pritožbe, je pritožbeno sodišče na podlagi I. odst. 163. čl. ZP-1 odločilo kot je razvidno iz izreka tega sklepa.